*VEGA præsenterer:*
**Yelle river dig ud på dansegulvet med hypnotisk pop***Lad dig forføre af Yelles fængende beats, når de fyrer op for en svedig, elektronisk popfest i Lille VEGA torsdag den 21. februar.*

Franske Yelle skaber boblende, livsglad popmusik og en dansefest uden lige. Bag aliaset Yelle står sangerinden Julie Budet, som sammen med producer Jean-Francois Perrier, aka GrandMarnier, danner dance-popduoen med samme navn som frontkvinden.

Der blev budt på sexede produktioner og excentriske tekster, da Yelle udgav deres seneste album *Complètement fou* i 2014. Den dedikerede og hurtigt voksende fanbase måtte vente indtil sidste år med at høre nyt fra den sprudlende popduo, hvor de udsendte singlerne ”Interpassion” og ”Romeo”. Netop nu er Yelle aktuelle med den spritnye single “OMG!!!”.

Yelle er et af få acts fra Frankrig, der har haft æren af at spille på den amerikanske festival Coachella hele tre gange. Til februar kan publikum i Lille VEGA se frem til en ekstase af dansepop, når Yelle aflægger besøg.

**Fakta om koncerten:**
Yelle (FR)
Torsdag d. 21. februar 2019 kl. 21.00
Lille VEGA, Enghavevej 40, 1674 København V
Billetpris: 200 kr. + gebyr
Billetsalget starter i dag via vega.dk og Ticketmaster